b"\n_START_ARTICLE_\nSant Andreu d'\xc3\x92rrius\n_START_SECTION_\nEsgl\xc3\xa9sia\n_START_PARAGRAPH_\nL'esgl\xc3\xa9sia parroquial de Sant Andreu d'\xc3\x92rrius est\xc3\xa0 col\xc2\xb7locada sobre una mass\xc3\xads roc\xc3\xb3s. L'actual edifici, fet damunt un d'anterior, \xc3\xa9s una construcci\xc3\xb3 del segle XVI, amb estil g\xc3\xb2tic tard\xc3\xa0. Consta d'una sola nau i capelles adossades, engloba una petita capella, ara baptisteri de l'\xc3\xa8poca rom\xc3\xa0nica coberta per una volta apuntada. A la fa\xc3\xa7ana principal es troba un portal d'entrada amb unes columnes que la flaquegen i a sobre un front\xc3\xb3 d'estil cl\xc3\xa0ssic. A sobre hi ha un ull de bou. Un dels carreus d'un contrafort t\xc3\xa9 una inscripci\xc3\xb3 gravada que diu Plasa de la Constitucion que d\xc3\xb3na de cara a la pla\xc3\xa7a principal d'\xc3\x92rrius anomenada de la Constituci\xc3\xb3.\n_START_SECTION_\nCasa rectoral\n_START_PARAGRAPH_\nLa Casa rectoral \xc3\xa9s un edifici de planta quadrada format per una planta baixa i pis. La coberta \xc3\xa9s a dues aig\xc3\xbces. Est\xc3\xa0 enganxada a l'esgl\xc3\xa9sia parroquial de Sant Andreu d'\xc3\x92rrius. A la planta baixa hi ha un portal d'entrada rod\xc3\xb3 i dues finestres a cada costat amb llinda recta, a sobre del portal hi ha un balc\xc3\xb3 i dues finestres. Ha sofert transformacions per\xc3\xb2 encara es poden veure restes del seu origen.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia parroquial de Sant Andreu \xc3\xa9s esmentada el 1023 i des del segle XIV figura com a sufrag\xc3\xa0nia de la parr\xc3\xb2quia de Sant Juli\xc3\xa0 d'Argentona, fins que s'independitz\xc3\xa0 el 1579. Des del punt de la jurisdicci\xc3\xb3 civil, hi tingueren drets, almenys des del segle XIV, els senyors del castell de Burriac, per\xc3\xb2 posteriorment Pere el Cerimoni\xc3\xb3s conced\xc3\xad al senyor de la Roca del Vall\xc3\xa8s la jurisdicci\xc3\xb3 total sobre \xc3\x92rrius i depengu\xc3\xa9 del municipi de la Roca del Vall\xc3\xa8s, fins a mitjan segle XIX."